Samarqanddagi texnikumda o'qituvchi talabaga pichoq otgani aytilmoqda — video

Samarqand Axborot texnologiyalari texnikumida ishlovchi o'qituvchi talabaga pichoq otgani aytildi. Viloyat Ichki ishlar boshqarmasi axborot xizmati holat yuzasidan “Bugun.uz”ga ma'lumot berdi.
Videoga ko'ra, talaba yotgan xonaga 3 iyun soat 20:50 atrofida o'qituvchi kirgan va stol ustidagi pichoqni uning oyog'iga otgan. Pichoq yigitning oyoq tomiriga tekkan va tomir kesilib ketgani aytilgan. Ammo xodim nega bunday qilganiga aniqlik kiritilmagan.

Ta'kidlanishicha, murojaat viloyat Ichki ishlar boshqarmasi tomonidan o'rganilmoqda. Natijasi bo'yicha axborot beriladi.
Avvalroq Toshkentda 18 yoshli talabani bir zarba bilan o'ldirgan yigitga sud hukmi o'qilgandi. Shuningdek, Termiz davlat universitetida talabalar mushtlashgani xabar qilingan.